Lenktašakė araukarija

Lenktašakė araukarija (Araucaria cunninghamii) – araukarijinių šeimos, araukarijų genties augalas.

Paplitimas 
Natūraliai auga Papua saloje bei šiaurės rytų Australijos žemyne. Šiaurės rytų Australijos žemyne prieš atsikeliant europiečių kolonistams augo primityvių pušūnų, kaip kad šių lenktašakių araukarijų bei kvapiųjų araukarijų, kitų araukarijų rūšių ir agatmedžių miškai, bet dėl intensyvių kirtimų jų miškai buvo beveik išnaikinti ir liko tik pavieniai, nedideli jų ploteliai.

Biotopas 
Auga drėgnuosiuose atogrąžų miškuose, ypač rūko miškuose, dažniausiai sudarydamos miško skliautą.

Aukštis, kamieno storis 
Tai gana stambus, bet lėtai augantis medis. Greičiausiai auga, kai jų šaknims nesudaro kliūčių šalia augantys medžiai ir šaknys gauna pakankamai drėgmės bei trąšų. Užauga iki 60, rečiau 70 m aukščio. Kamienas iki 2, rečiau iki 4 m skersmens. Porūšis Araucaria cunninghamii var. papuana užauga 22-60 m aukščio, kamieno skersmuo iki 1 m.

Porūšiai 
Yra du porūšiai:
 Araucaria cunninghamii var. cunninghamii – natūraliai auga Australijos žemyne nuo šiaurės rytų Naujojo Pietų Velso iki rytų pakrantės vidurio Kvinslendo valstijoje nuo jūros lygio iki 1000 m aukščio altitudėse.
 Araucaria cunninghamii var. papuana – Papua saloje 100–2700 m aukščio altitudėse.

Pavadinimas 
Oficialus lotyniškas mokslinis pavadinimas – Araucaria cunninghamii Aiton ex D.Don (William Aiton (1731–1793 ir David Don 1799–1841). Botaniko ir tyrinėtojo Allan Cunningham gyvenusio 1791–1839 metais garbei, kuris 1820 metais buvo pirmasis europietis, suradęs šiuos medžius, buvo suteiktas Araucaria cunninghamii pavadinimas.

Dabar anglų kalboje su skoliniais iš Australijos aborigenų kalbų yra nemažai vartojamų pavadinimų, kaip kad – Hoop pine, Moreton Bay pine, colonial pine, Richmond River pine, Dorrigo pine, Queensland pine, Brisbane pine, cumburtu, kum’barchu, coorong, coonam, arakaria, gunami, warrall, Australian araucaria.

Turi šiuos sinonimus:
 Eutacta cunninghamii (Aiton ex D.Don) Link
 Eutassa cunninghamii (Aiton ex D.Don) G.Don
 Eutassa cunninghamii (Aiton ex D. Don) Spach

Panaudojimas 
Praeityje šios rūšies medžio sakus kaip cementą naudojo Australijos aborigenai. Atradus Australiją ir keliantis kolonistams, dėl vertingos medienos daug lenktašakių araukarijų buvo iškirsta, todėl daugelis Brisbeno namų yra pastatyti iš šios rūšies augalo medienos. Vėliau plačiai buvo išplatinta per pasaulį. Dabar sodinama kaip dekoratyvinis medis, bet dėl savo didelių matmenų mažuose soduose ji netinkama.

Nuorodos 
 Lenktašakės araukarijos oficialus mokslinis pavadinimas bei sinonimai per theplantlist.org svetainę, Anglų k.
 Lenktašakės araukarijos oficialus mokslinis pavadinimas per ipni.org svetainę, Anglų k.
 Plačiau apie lenktašakę araukariją per brisrain.webcentral.com.au svetainę  Anglų k.
 Plačiau apie lenktašakę araukariją per conifers.org svetainę Anglų k.
 Plačiau apie lenktašakės araukarijos porūšį (Araucaria cunninghamii var. papuana) per conifers.org svetainę Anglų k.
 Papildomai apie lenktašakę araukariją per efloras.org svetainę Anglų k.

Medžiai ir krūmai
Araukarijiniai